## Pravilnik o razvrstavanju, minimalnim uvjetima i kategorizaciji smještajnih objekata, kampova i skupine "Kampovi i druge vrste objekata za smještaj"

### NN 175/2003 (4.11.2003.), Pravilnik o razvrstavanju, minimalnim uvjetima i kategorizaciji smještajnih objekata, kampova i skupine "Kampovi i druge vrste objekata za smještaj"

# MINISTARSTVO TURIZMA

2562

Na
temelju članka 9. stavka 4., članka 16. stavka 3., članka 17. stavka 2. Zakona
o ugostiteljskoj djelatnosti (»Narodne novine«, broj: 49/03  – pročišćeni tekst i 117/03), ministrica
turizma, donosi

## PRAVILNIK

### O RAZVRSTAVANJU, MINIMALNIM UVJETIMA I KATEGORIZACIJI SMJEŠTAJNIH OBJEKATA KAMPOVA IZ SKUPINE »KAMPOVI I DRUGE VRSTE OBJEKATA ZA SMJEŠTAJ«

I.
OPĆE ODREDBE

Članak
1.

Ovim
Pravilnikom iz skupine smještajnih objekata »Kampovi i druge vrste objekata za
smještaj« propisuju se vrste kampova, minimum usluga i minimalni uvjeti glede
uređenja i opreme koji određuju pojedinu vrstu, kategorizacija pojedinih vrsta
i uvjeti za kategorije (način razvrstavanja, kategorije, elementi za
kategorije, način označavanja kategorija i način kategorizacije).

Članak
2.

(1)
Kampovi su smještajni poslovni objekti u kojima posluje ugostitelj ili pravna
osoba koja nije ugostitelj, ali pod uvjetima propisanim zakonom za ugostitelja
može obavljati ugostiteljsku djelatnost.

(2)
Kampovi su funkcionalne cjeline, koje se, ako ovim Pra­vilnikom nije dukčije
propisano, sastoje od:

1. uređenog prostora na otvorenom, namijenjenog za
pru­žanje usluga smještaja na otvorenom (kampiranje);

2. različitih građevina namijenjenih za smještaj
gostiju;

3. različitih građevina namijenjenih za druge potrebe
gostiju.

Članak 3.

(1) U primjeni ovog Pravilnika kampovi će se smatrati
po­stojećim smještajnim objektom uz uvjet da:

1. Smještajni objekt na dan stupanja na snagu ovog
Pravilnika ima rješenje  nadležnog
upravnog tijela o utvrđenim minimalnim uvjetima odnosno kategoriji za vrstu
Kamp.

2. Smještajni objekt na dan stupanja na snagu ovog
Pravilnika nema rješenje iz točke 1. ovog stavka, a odgovarajućim dokumentima
može se dokazati da su u njemu boravili prognanici odnosno izbjeglice, te da je
po ranije važećim propisima bio razvrstan u vrstu Kamp.

3. Smještajni objekt na dan stupanja na snagu ovog
Pravilnika je kod nadležnog upravnog tijela zatečen u postupku razvrstavanja i
kategorizacije, a zahtjevom je zatraženo razvrstavanje u vrstu Kamp.

4. Objekt na dan stupanja na snagu ovog Pravilnika
ima rješenje o kategorizaciji za vrstu Kamp u domaćinstvu građana, a nakon
stupanja na snagu ovog Pravilnika zahtjeva se razvrstavanje u vrstu Kamp
sukladno ovom Pravilniku.

5. Izgradnja smještajnog objekta ili prenamjena iz
postojećeg smještajnog objekta (bilo koje vrste) ili postojećeg objekta druge
namjene, počela je prije stupanja na snagu ovog Pravilnika, što se dokazuje
odgovarajućim dokumentima o izgradnji objekta.

6. Konačna ili pravomoćna građevinska dozvola za
gradnju smještajnog objekta pribavljena je prije ili šest mjeseci poslije
stupanja na snagu ovog Pravilnika, pod uvjetom da gradnja objekta započne u
roku od godine dana od konačnosti ili pravo­moćnosti građevinske dozvole.

(2) Iznimno od stavka 1. ovog članka, u slučajevima
da u postojećem smještajnom objektu nakon stupanja na snagu ovog Pravilnika
odnosno nakon usklađivanja smještajnog objekta s ovim Pravilnikom dođe do
povećanja smještajnog kapaciteta u građevinama i/ili do povećanja kapaciteta
sanitarija, bez obzira radi li se o: izgradnji novih građevina, dogradnji i/ili
nadogradnji na postojeće građevine, na te građevine primijenit će se odredbe
ovog Pravilnika koje se odnose na nove smještajne objekte, bez obzira što će se
smještajni objekt u cjelini smatrati postojećim.

(3) Iznimno od stavka 2. ovog članka, u slučajevima:
da je u postojećem smještajnom objektu izgradnja novih građevina, dogradnja
i/ili nadogradnja na postojeće građevine, započela prije stupanja na snagu ovog
Pravilnika ili je konačna ili pravomoćna građevinska dozvola pribavljena prije,
ili 6 mjeseci poslije stupanja na snagu ovog Pravilnika, a pod uvjetom da
gradnja objekta započne u roku od godine dana od dana konačnosti ili
pravomoćnosti građevinske dozvole, na te novonastale građevine ili dijelove
građevina primijenit će se odredbe Pravilnika kojima su propisani uvjeti za
postojeće smještajne objekte.

(4) Svi ostali kampovi smatrat će se novim
smještajnim objektima.

II.
RAZVRSTAVANJE KAMPOVA

Članak
4.

(1)
Kampovi se razvrstavaju u sljedeće vrste:

1. Kamp

2. Kamp naselje

3. Kampiralište.

(2) U kampovima razvrstanim u neku od vrsta iz stavka
1. ovog članka gostima se, u pravilu, pružaju usluge:

1. smještaja na uređenom prostoru na otvorenom uz korište­nje
vlastite pokretne opreme za kampiranje gosta: šatori, kamp prikolice (kamp
kućica, karavan), pokretnih kućica (mobilhome), autodom (kamper) i sl. ili
pokretne opreme za kampiranje iznajmljene od
ugostitelja (u  daljnjem tekstu:
usluge kampiranja),

2. smještaja u građevinama: kućica u kampu, bungalov
ili sl., ako ovim Pravilnikom nije za
pojedinu vrstu drukčije propisano,

3. prehrane, pića, napitaka i slastica (u daljnjem
tekstu: druge   ugostiteljske usluge),

4. ostale usluge namijenjene turističkoj potrošnji;

– iznajmljivanje pokretne opreme za kampiranje:
stolova, stolica, vreća za spavanje, šatora, kamp prikolica (kamp kućica,
karavan), pokretnih  kućica (mobilhome),
autodom (kamper) i sl., te

– ostale usluge uz uvjet da su za obavljanje tih
usluga ispunjeni uvjeti u skladu s ovim Pravilnikom i posebnim propisima koji
se na te usluge primjenjuju,

(3) Pojedine vrste kampova iz stavka 1. ovog članka
utvr­đuju se ovisno o pretežitosti usluga kampiranja i usluga drugih vrsta
smještaja, te ovisno o ostalim uslugama propisanim stav­kom 2. ovog članka, kao
i ovisno o minimalnim uvjetima glede uređenja i opreme koje mora ispuniti
pojedina vrsta.

(4) Da bi smještajni objekt bio razvrstan u neku od
vrsta kampova mora u cijelosti ispunjavati minimalne uvjete propisane ovim
Pravilnikom za tu vrstu.

(5) Pojedine vrste kampova se kategoriziraju. Najniža
propisana kategorija pojedine vrste podrazumijeva ispunjavanje minimalnih
uvjeta za vrstu.

Članak 5.

(1) U kampovima iz članka 4. stavka 1. ovog
Pravilnika, ako ovim Pravilnikom za pojedinu vrstu nije drukčije propisano,
mogu se nalaziti sljedeće smještajne jedinice:

A). Osnovne smještajne jedinice u/na kojima se
gostima mogu pružati usluge  kampiranja:

1. Kamp mjesto: je uređena, označena smještajna
jedinica, ako ovim  Pravilnikom nije
drukčije propisano, određene minimalne površine na otvorenom prostoru. Kamp
mjesta se mogu označiti i grupno, počev od broja jedan zaključno sa brojem
zadnjeg raspoloživog mjesta;

2. Kamp parcela: je označena smještajna jedinica
određene minimalne površine na otvorenom prostoru koja je uređena i omeđena, u
pravilu ima priključke za električnu energiju, vodu i odvod, ako ovim
Pravilnikom za pojedinu kategoriju nije drukčije propisano.

B). Smještajne jedinice u građevinama (u kućici u
kampu, u bungalovu ili sl.):

1. Soba – sastoji se od: predprostora, dijela za
spavanje i vlastite kompletne kupaonice;

2.
Studio apartman – sastoji se od: predprostora, dijela namijenjenog i uređenog
za spavanje, kuhanje, blagovanje i boravak, te vlastite kompletne kupaonice;

3.
Apartman – sastoji se od: predprostora, prostorije za spavanje, posebne
prostorije namijenjene za kuhanje, blagovanje i boravak, te vlastite kompletne
kupaonice;

4.
Prostorija za spavanje – sastoji se od: prostorije ili prostora za spavanje,
vlastite djelomične kupaonice ako ju ima, vlastite kompletne kupaonice ako ju
ima;

5.
Spavaonica – sastoji se od: predprostora, prostorije za spavanje sa najmanje 5
kreveta. Može imati vlastite zajedničke sanitarije za goste (zahode, tuševe i
umivaonike).

(2)
Iznimno od stavka 1. točke B). podtočki: 1, 2, 3 i 5, ovog članka, u postojećim
smještajnim objektima smještajne jedinice ne moraju imati predprostor.

(3)
Iznimno od stavka 1. točke B). podtočke 2. ovog članka, u postojećim
smještajnim objektima Studio apartmanom će se smatrati i apartman koji modulom
ne ispunjava propisane uvjete za apartman kategorije koja se utvrđuje, a
ispunjava uvjete za modul propisan za Studio apartman kategorije koja se
utvrđuje.

(4)
Građevine iz stavka 1. točke B). ovog članka, u pravilu, su zasebne nepokretne
građevine, do dva kata, možebitno montažne, raznih oblika. Iznimno, u
postojećim smještajnim objektima takvom građevinom smatrat će se svaka zatečena
građevina u kojoj se nalaze smještajne jedinice propisane stavkom 1. točkom B).
ovog članka.

(5) Pod
pojmom »vlastita kompletna kupaonica« podrazumijeva se kupaonica koja se nalazi
u smještajnoj jedinici i ima: zahod, umivaonik s ogledalom i policom za
odlaganje stvari, kadu ili tuš kadu ili tuš.

(6) Pod
pojmom »vlastita djelomična kupaonica« podrazumijeva se kupaonica ili prostor
koji se nalazi u smještajnoj jedinici i ima: samo umivaonik s ogledalom i
policom za odlaganje stvari, samo zahod, samo kadu ili tuš kadu ili tuš, ili
kombinaciju bilo koja dva naprijed navedena sanitarna elementa.

1.
VRSTA KAMP

Članak
6.

(1)
Kamp je smještajni objekt u kojem se gostima pružaju usluge: kampiranja
(smještaja na uređenom prostoru na otvorenom – na kamp mjestu i/ili kamp
parceli), smještaja u građe­vinama (u kućicama u kampu, bungalovima i sl.),
druge ugostiteljske i ostale usluge u funkciji turističke potrošnje, te moguć­nost
bavljenja športom i/ili drugim oblicima rekreacije na prostoru na otvorenom u
Kampu ili u blizini Kampa, ako ovim Pravilnikom nije drukčije propisano.

(2)
Kamp mora imati: recepciju (unutar Kampa ili na/ispred ulaza u Kamp), najmanje
10 smještajnih jedinica, koje sve mogu biti kamp parcele, zajedničke sanitarije
i sanitarne elemente za goste, te druge građevine s uređajima i opremom
potrebnima za kampiranje gostiju i pružanje ostalih obvezatnih usluga u Kampu.
Visina građevina u Kampu ne smije premašiti tri etaže, ako ovim Pravilnikom
nije drukčije propisano. Iznimno, Kamp koji se kao vrsta nalazi u Turističkom
naselju, u blizini Turističkih apartmana i /ili marine, ne mora imati zasebnu
recepciju, već recepciju može koristiti zajedno s tim objektima.

(3) Od
ukupnog kapaciteta Kampa izraženog brojem smje­štajnih jedinica najmanje 70%
kapaciteta mora biti osigurano za smještaj gostiju – kampera na osnovnim
smještajnim jedinicama Kampa (kamp mjesto i/ili kamp parcela). Preostalih
najviše 30% smještajnih jedinica od ukupnog kapaciteta Kampa može biti
osigurano za smještaj gostiju u smještajnim jedinicama u građe­vinama.

Na najviše 20% osnovnih smještajnih jedinica (od
utvrđenih 70% kapaciteta Kampa) mogu biti postavljeni mobilhomovi.

(4) Od ukupnog kapaciteta kampa izraženog brojem smje­štajnih
jedinica najmanje 50% kapaciteta mora biti osigurano za goste koji koriste
vlastitu pokretnu kamp opremu.

(5) Iznimno od stavka 3. ovog članka, u Kampu koji je
po­stojeći smještajni objekt priznaje se zatečeno stanje kapaciteta glede
smještajnih jedinica u građevinama.

(6) U Kampu se mogu nalaziti i drugi objekti
(smještajni iz skupine »Hoteli«, ugostiteljski, trgovački i sl.) u funkciji
turis­tičke potrošnje, koji su organizirani, ustrojeni i/ili posluju sukladno
propisima koji se na njih primjenjuju odnosno sukladno posebnim propisima.

(7) Na smještajnim jedinicama namijenjenim za
smještaj u vlastitoj pokretnoj opremi za kampiranje gosta - kampera (šatori,
kamp prikolice (kamp kućica, karavan), pokretne kućice (mobil­home), autodom
(kamper) i sl.) dozvoljeno je postavljanje predulaza za pokretnu opremu
(predšator) od prenosivog i sklopivog materijala (impregnirano platno, razne
vrste plastičnog materijala i sl.). Ako se iznad predšatora i opreme za
smještaj postavlja dodatni zaštitni prekrivač, isti mora biti pričvršćen na
opremu za smještaj, te ne smije prelaziti površinu predšatora i opreme za
smještaj. Pokretna oprema za kampiranje mora održati pokretnost mehanizama, ne
smije posjedovati nikakvu stalnu povezanost za teren. Priključci pokretne
opreme na infrastrukturu se moraju moći maknuti u svakom trenutku. Na
smještajnim jedinicama zabranjeno je samoinicijativno postavljanje: trajnih
učvršćivača, ograda, popločenje tla i sl.

(8) Iznimno od stavaka 1. i 2. ovog članka, Kamp
kojemu je propisana obveza pružanja ugostiteljskih usluga (prehrane, pića,
napitaka i slastica) može te usluge pružati u ugostiteljskim sadržajima
pripadajućim Kampu koji se nalaze unutar Kampa, ili u smještajnim objektima iz
skupine Hoteli koji se nalaze unutar ili u blizini Kampa, ili pružanje tih
usluga može osigurati i u odgovarajućim ugostiteljskim objektima unutar Kampa
ili u blizini Kampa (uz recepciju koja je izvan ograde Kampa ili uz ogradu
Kampa).

(9) Na
pružanje ugostiteljskih usluga iz stavka 8. ovog članka primjenjuju se
minimalni uvjeti iz III. poglavlja, točke 1.17. »Minimalni uvjeti za pružanje
ugostiteljskih usluga: prehrane, pića, napitaka i slastica«, ovog Pravilnika.

2.
VRSTA KAMP NASELJE

Članak
7.

(1)
Kamp naselje je smještajni objekt u kojem se gostima pružaju različite
ugostiteljske usluge koje ispunjavaju uvjete sukladno propisima za vrstu Kamp i
neke od vrsta: Hotel, Aparthotel, Turističko naselje i Turistički apartmani. U
Kamp naselju mogu se pružati i druge ugostiteljske usluge (u ugostiteljskim
objektima) i usluge u funkciji turističke potrošnje. Kamp naselje mora gostima
osigurati mogućnost bavljenja športom i/ili drugim oblicima rekreacije na
prostoru na otvorenom.

(2)
Kamp naseljem posluje i u cjelini upravlja jedan ugostitelj, bez obzira na to,
što unutar toga smještajnog objekta u samostalnim poslovnim objektima,
prostorijama i prostorima mogu poslovati i druge pravne i/ili fizičke osobe,
koje obavljaju razne djelatnosti (ugostiteljske, turističke, trgovačke,
frizerske i dr.)

(3)  U najmanje 60% od ukupnog kapaciteta Kamp
naselja izraženog brojem smještajnih jedinica usluge smještaja gostima moraju
se pružati u smještajnim jedinicama vrste kamp mjesto i kamp parcela, koje
ispunjavaju uvjete sukladno smještajnom objektu vrste Kamp. U preostalom
kapacitetu Kamp naselja izraženom brojem smještajnih jedinica – u najviše 40%
kapaciteta usluge smještaja pružaju se u smještajnim jedinicama u građe­vinama
kojima se uvjeti utvrđuju sukladno nekoj od vrsta smještajnih objekata iz
stavka 1. ovog članka.

(4) Kamp naselje ima recepciju u kojoj se usluge
pružaju sukladno odredbama ovog Pravilnika kojima je propisana vrsta Kamp. Iznimno,
pojedini dijelovi Kamp naselja mogu imati vlastitu recepciju u kojoj se usluge
pružaju sukladno propisima po kojima je taj dio Kamp naselja kategoriziran
(primjerice: sukladno propisima za vrstu: Hotel, Aparthotel, Turističko naselje
ili Turistički apartmani).

(5) Kamp naselje mora imati jedinstvenu odgovarajuću
ogradu. Na ugostiteljske usluge koje se u Kamp naselju pružaju sukladno
odredbama ovog Pravilnika kojima je propisana vrsta Kamp, ne primjenjuje se
obveza ograde.

(6) Na ugostiteljske usluge u ugostiteljskim
sadržajima u Kamp naselju, primjenjuju se propisi kojima su propisani uvjeti za
odgovarajuću vrstu smještajnog objekta iz stavka 1. ovog članka koji su
primijenjeni i na ugostiteljske usluge smještaja.

3.
VRSTA KAMPIRALIŠTE

Članak
8.

(1) Kampiralište
je smještajni objekt u kojem se pružaju usluge kampiranja gostima s vlastitom
pokretnom opremom za kampiranje.

(2)  Kampiralište ima najviše 30 osnovnih
smještajnih jedinica (kamp mjesto i/ili kamp parcela), sanitarije i pojedine
sanitarne elemente za goste, a usluga recepcije pruža se na poziv gosta.

III.
MINIMALNI UVJETI KOJE MORAJU ISPUNJAVATI KAMPOVI

1.
OpĆi minimalni uvjeti

Članak
9.

(1)  Opći minimalni uvjeti primjenjuju se na sve vrste
kampova, ako ovim Pravilnikom za pojedinu vrstu nije drukčije propisano.

(2)  Iznimno, od stavka 1. ovoga članka, na
zahtjev ugostitelja, za pojedinu vrstu ministar turizma, može odobriti
odgovarajuće odstupanje od propisanih minimalnih uvjeta odnosno uvjeta za
kategoriju (ako se vrsta kategorizira). O odobrenju zahtijevanog odstupanja
rješava se u posebnom postupku u kojem ugostitelj odgovarajućim dokumentima
mora dokazati da se smještajni objekt nalazi na prostoru zaštićene prirodne ili
spomeničke cjeline, te da ima status objekta sukladno propisima o zaštiti
prirode ili zaštiti spomenika kulture.

Članak
10.

Sve
vrste kampova moraju biti uređene, opremljene i kadrovski ekipirane, tako da je
omogućeno: nesmetano i sigurno kretanje i boravak gostiju, zaposlenog osoblja,
nesmetan prijenos stvari, odgovarajuće čuvanje robe, zaštita zdravlja gostiju i
zaposlenog osoblja, te stručno usluživanje gostiju.

1.1.
Isticanje vrste i kategorije

Članak
11.

(1) Na
glavnom ulazu u kampovima mora biti vidno istaknuta propisana oznaka vrste,
odnosno vrste i kategorije ako se vrsta kategorizira.

(2)  Oznaka iz stavka 1. ovog članka mora se
isticati na standardiziranoj ploči sukladno ovom Pravilniku.

1.2.  Ispravnost i funkcionalnost uređaja i opreme

Članak
12.

Uređaji
i oprema u kampovima moraju biti stalno u ispravnom i funkcionalnom stanju.

1.3.
Smještajni kapacitet

Članak
13.

(1)  Smještajni kapacitet pojedine vrste kampova
izražava se ukupnim brojem osnovnih i smještajnih jedinica u građe­vinama,
odnosno kapacitetom smještajnih jedinica, ako ovim Pravilnikom nije drukčije
propisano.

(2)
Kapacitet smještajne jedinice izražava se:

1. u
osnovnim smještajnim jedinicama brojem gostiju – kampera

– Kamp
mjesto – tri gosta – kampera

– Kamp
parcela – tri gosta – kampera;

2. u smještajnim
jedinicama u građevinama:

– prema
fizičkim mogućnostima smještajne jedinice u skladu s uvjetima propisanim ovim
Pravilnikom – prema broju kreveta.

(3)
Iznimno od stavaka 1. i 2. ovog članka, za kampove koji posluju sezonski, u
špici sezone dozvoljeno je prekoračenje utvrđenog kapaciteta do 20% u odnosu na
kapacitet izražen brojem gostiju - kampera i kreveta ako vrsta smještajnog
objekta ima smještajne jedinice u građevinama.

1.4.  Lokacija

Članak
14.

(1)
Kampovi mogu biti smješteni tako da se pojedina vrsta sastoji od jedne
prostorne cjeline ili dvije i/ili više zasebnih prostornih cjelina koje dijeli
neka prirodna prepreka ili javna prometnica. U tom slučaju u svakoj prostornoj
cjelini, izuzev recepcije, moraju gostima biti na raspolaganju sanitarije i
drugi sadržaji namijenjeni zadovoljavanju osnovnih potreba gostiju (praonici za
rublje, prostorije za glačanje, ostali sanitarni prostori i dr.).

(2)
Kampovi moraju biti ograđeni prirodnom ili drugom ogradom.

1.5.
Prometna povezanost, pristup i prometnice

Članak
15.

(1)
Kampovi moraju biti priključeni na vanjsku prometnu infrastrukturu.

(2)
Kampovi moraju imati najmanje jedno parkirno mjesto za čekanje u blizini
recepcije (unutar ili izvan smještajnog objekta), ako ovim Pravilnikom nije drukčije
propisano.

(3) Prometnice unutar kampova su:

1. glavna prometnica: povezuje sve sabirne prometnice
s receptivnim ulazom i vanjskom prometnom infrastrukturom,

2. sabirne prometnice: povezuju pristupne prometnice
s glavnom prometnicom,

3. pristupne prometnice: povezuju sabirne prometnice
sa smještajnim jedinicama i s građevinama u kojima su sanitarije ili sadržaji
koji se nude gostima.

(4) Prometnice unutar kampova moraju omogućiti
pristup vozila i pješaka do: smještajnih jedinica i parkirališnih mjesta. S
pristupnih prometnica mora se omogućiti pristup pješacima do građevina u kojima
su sanitarije za goste i do građevina u kojima su ugostiteljski i ostali
sadržaji koji se nude gostima.

(5) Kampovi moraju imati najmanje glavnu prometnicu.
Glavna prometnica mora omogućiti pristup vozila u smještajni objekt, a ako nema
prirodnih uvjeta za pristup vozila, tada mora postojati glavna prometnica za
pješake.

1.6.
Opskrba vodom i zbrinjavanje otpadnih voda

Članak 16.

(1) Kampovi moraju stalno raspolagati dovoljnim koli­činama
higijenski ispravne vode, koja se osigurava priključkom na javni vodovod, a
gdje javni vodovod ne postoji, to se mora osigurati na drugi način sukladno
posebnim propisima.

(2) Kampovi moraju imati mjesta na kojem se gosti ops­krb­ljuju
pitkom vodom. Na tim mjestima nalaze se slavine s hlad­nom vodom i odvodom.
Kampovi moraju imati jednu slavinu za opskrbu pitkom vodom na svakih 150
smještajnih jedinica koje nemaju osiguranu opskrbu vodom u samoj smještajnoj
jedinici.

(3) Otpadne vode moraju se zatvorenim sustavom
odvoditi iz kampova sukladno posebnim propisima.

1.7. Zbrinjavanje otpada

Članak 17.

(1) Komunalni i ostali otpad mora se redovito
odstranjivati iz kampova sukladno posebnim propisima.

(2) Komunalni i ostali otpad mora se odlagati u
odgova­rajuće zatvorene posude za otpatke.

1.8. Opskrba električnom energijom

Članak 18.

(1) Kampovi moraju biti priključeni na javnu
električnu mrežu ili na drugi odgovarajući način biti opskrbljeni električnom
energijom.

(2) Glavna prometnica i pristupne prometnice koje
vode do sanitarija i pojedinih sanitarnih elemenata za goste, te do
ugostiteljskih sadržaja odnosno ugostiteljskih objekata, noću moraju biti
osvijetljene orijentacijskim svjetlom.

1.9. Telefonski priključak

Članak 19.

(1) Kampovi moraju biti priključeni na javnu
telefonsku mrežu ili imati osiguran mobilni telefon.

(2) Kampovi moraju imati osiguran najmanje jedan
telefonski aparat (ili mobilni telefon) na raspolaganju gostima.

1.10.
Zaštita zdravlja ljudi i zaštita objekata

Članak
20.

(1) U
kampovima moraju biti osigurana sredstva za pružanje prve pomoći (zavoji,
lijekovi i dr.).

(2)
Kampovi moraju ispunjavati uvjete za protupožarnu zaštitu propisane propisima o
protupožarnoj zaštiti i ovim Pravil­nikom.

(3) U
kampovima mora biti vidno istaknuta oznaka smjera kretanja k izlazu za slučaj
opasnosti.

(4) Uz
aparate za gašenje požara moraju biti istaknute upute za rukovanje na najmanje
dva strana jezika.

1.11.  Grijanje

Članak
21.

(1)
Grijanje je obvezno: na recepciji, u 5% sanitarija i u odgovarajućem broju
prostorija druge namjene u kojima se zadržavaju i borave gosti, te u
odgovarajućem broju smještajnih jedinica koje se nalaze u građevinama ako ih
ima.

(2)
Iznimno od stavka 1. ovog članka, u sanitarijama za osobe s invaliditetom
grijanje je obvezno u najmanje jednim sanitarijama.

(3)
Iznimno od stavka 1. i 2. ovog članka, kampovi koji posluju u razdoblju od 01.
travnja do 15. listopada tijekom godine ne moraju imati osigurano grijanje, ako
ovim Pravilnikom nije drukčije propisano.

1.12.
 Zajedničke prostorije i prostori

Članak
22.

(1)
Zajedničke prostorije i/ili prostori u kampovima su:

– za
prijem i ispraćaj gostiju – recepcija,

– za
osobnu higijenu gostiju – sanitarije za goste,

–
ugostiteljski sadržaji i ugostiteljski objekti, ako ih ima

– za
zajednički boravak i raznih namjena, ako ih ima.

(2)
Unutarnja visina prostorija iz stavka 1. ovog članka od poda do stropa (dalje u
tekstu: unutarnja visina) mora iznositi najmanje 2,80m.

(3)
Iznimno od stavka 2. ovog članka, u prostorijama s koso izvedenim stropom ili
stropom različitih razina, prosječna unutarnja visina mora biti sukladna stavku
2. ovog članka.

(4)
Iznimno od stavka 2. ovog članka, u postojećim smje­štajnim objektima smatraju
se dostatnima unutarnje visine prostorija zatečene na dan stupanja na snagu
ovog Pravilnika, uz uvjet da postoji mogućnost prozračivanja.

(5)
Iznimno od stavka 2. ovog članka, u postojećim smje­štajnim objektima u
prostorijama u koje će se ugrađivati sustav grijanja/hlađenja, dozvoljavaju se
visine prostorija uvjetovane gradnjom tih sustava.

1.13.  Ulaz – izlaz

Članak
23.

(1)
Kampovi moraju imati samo jedan ulaz - izlaz (recep­cija), ako ovim Pravilnikom
nije drukčije propisano.

(2)
Iznimno od stavka 1. ovog članka, lokacija ulaza ne mora biti istovjetna lokaciji
izlaza.

(3)
Ulaz - izlaz mora biti odgovarajuće kontroliran.

(4)
Ulaz - izlaz noću mora biti osvijetljen.

(5)
Iznimno od stavka 1. ovog članka, kampovi koji se sastoje iz dvije ili više zasebnih
prostornih cjelina, moraju imati jedan glavni receptivni ulaz-izlaz, a
ulazi-izlazi u svaku prostornu cjelinu moraju biti kontrolirani i osvijetljeni.

(6) Kampovi moraju imati izlaze za slučaj opasnosti.

(7) Kampovi na ulazu - izlazu (ne i na izlazu koji je
lokacijski odvojen od ulaza) moraju imati pregledan i noću osvijetljen
orijentacijski plan poslovnog objekta, s ucrtanim prometnicama i ostalim
sadržajima, ako ovim Pravilnikom nije drukčije propisano.

1.14.
Prostor za kampiranje

Članak
24.

(1) Kampovi
moraju imati uređen prostor za kampiranje na kojem se nalaze osnovne smještajne
jedinice (kamp mjesto i kamp parcela), koji mora biti očišćen od kamenja,
korijenja i poravnat.

(2) Kampovi moraju imati i primjereno uređen prostor
na kojem se nalaze smještajne jedinice u građevinama, ako ih imaju, kao i
uređen prostor za druge usluge i sadržaje, ako ih imaju.

1.15.
Prostorije za osobnu higijenu gostiju i druge namjene (sanitarije, pojedini
sanitarni i drugi elementi za goste)

Članak
25.

(1)
Kampovi moraju imati uređene i opremljene prostorije i prostore za osobnu
higijenu gostiju i druge namjene za goste sukladno ovom Pravilniku, ako ovim
Pravilnikom za pojedinu vrstu i kategoriju nije drukčije propisano.

(2) Prostorije za osobnu higijenu gostiju su zajedničke
prostorije namijenjene gostima, u kojima se mogu nalaziti sljedeće sanitarije i
pojedini sanitarni elementi:

I.   SANITARIJE:

1.   Sanitarije za žene koje čine:

      – zahodi za žene u kabinama

      – umivaonici

      – umivaonici u kabinama

      – tuševi u kabinama

2.   Sanitarije za muškarce koje
čine:

      – zahodi za muškarce u
kabinama

      – pisoari

      – umivaonici

      – umivaonici u kabinama

      – tuševi u kabinama

3.   Kompletne kupaonice koje se
sastoje od: zahoda, umivaonika, kade ili tuš kade ili tuša

4.   Sanitarije za djecu, veličine
i visine odgovarajuće dječoj uporabi, koje čine:

      – zahodi u kabinama

      – umivaonici

– prostorije (kupaonice za djecu) s tuševima ili kadicama

      – prostori za previjanje
djece

5.   Sanitarije za osobe s
invaliditetom, odgovarajuće pristu­pačne i opremljene,  koje čine:

      – zahod u kabini

      – umivaonik

      – tuš u kabini

6.   Tuševi na otvorenom

7.   Prostorije s opremom za pražnjenje kemijskih zahoda i prostor za
direktno pražnjenje iz vozila, ako ovim Pravil­nikom nije drukčije propisano.

II.  POJEDINI SANITARNI ELEMENTI:

1.   Praonici za rublje

2.   Praonici za posuđe

3.   Prostorije ili prostori
namijenjeni za glačanje rublja

4.   Prostori za higijenu kućnih ljubimaca.

III. OSTALI SANITARNI I DRUGI
PROSTORI I ELEMENTI:

1.   Prostorije opremljene
perilicama za rublje

2.   Prostorije opremljene
perilicama za posuđe

3.   Prostorije i/ili prostori s:
opremom za zamrzavanje elemenata za prijenosne hladnjake, rashladnim boksovima
za hlađenje i/ili zamrzavanje namirnica i hrane i sl.

(4) U Prostorijama i prostorima iz stavka 1. i 2.
ovog članka mora se stalno i kontinuirano: održavati red i čistoća, osigurati
ispravnost i funkcionalnost opreme i uređaja, te otklanjati druge nedostatke u
svezi uređenja i drugih elemenata propisanih odredbama ovog Pravilnika.

Članak 26.

(1) Sanitarije i pojedini sanitarni i drugi elementi
iz članka 25. stavka 2. ovog Pravilnika moraju biti ravnomjerno raspo­ređeni u
kampovima, u građevinama približno jednake kvalitete i bez razlika u: kvaliteti
usluge (primjerice: topla i hladna voda), kvaliteti uređenja, opreme i
održavanja.

(2) Broj obvezatnih sanitarija i pojedinih sanitarnih
i drugih elemenata iz stavka 1. ovog članka utvrđuje se srazmjerno kapacitetu smještajnog
objekta izraženom brojem smještajnih jedinica u kojima nema kompletne kupaonice
(zahod, kada ili tuš kada ili tuš, umivaonik).

Članak 27.

(1) Sanitarije i pojedini sanitarni i drugi elementi
moraju imati dovoljno svjetla i dobro prozračivanje, njima se ne smiju širiti
neugodni mirisi.

(2)  Podovi u
prostorijama i prostorima iz stavka 1. ovog članka ne smiju biti klizavi,
moraju biti od materijala koji ne propušta vodu, lako se čisti i održava.

(3) Zidovi moraju biti obloženi materijalom koji ne
propušta vodu, lako se čisti i održava, ako ovim Pravilnikom nije drukčije
propisano.

(4) Prozori moraju imati mogućnost zaštite od pogleda
izvana.

(5) Vrata ne smiju biti ostakljena u kabinama zahoda,
umivaonika i tuševa.

(6) Na ulazu u sanitarije i pojedine sanitarne i
druge elemente moraju biti istaknute oznake kojima se uobičajeno označavaju ti
sadržaji.

1.15.1.
Zahodi

Članak
28.

(1)
Zahodi za žene i za muškarce moraju biti odvojeni.

(2) Zahodi moraju biti na ispiranje tekućom vodom.

(3) Zahodi moraju imati visoku zahodsku školjku
(školjku sa sjedištem) ili nisku zahodsku školjku (bez sjedišta) ako ovim
Pravilnikom nije drukčije propisano. Niska zahodska školjka mora imati gazište
uzdignuto iznad razine protoka ispusne vode.

(4)
Zahodi moraju imati mogućnost zaključavanja ili zasunjivanja s unutarnje
strane.

(5) U
zahodima stalno mora biti na raspolaganju toaletni papir i četka za čišćenje
zahodske školjke.

(6)  U zahodu mora biti: jedna kuka za vješanje
odjeće, a u zahodu za žene i polica za odlaganje i koš za otpatke.

1.15.2. Pisoari

Članak 29.

Pisoari
u muškom zahodu moraju biti postavljeni tako da se ne vide izvan prostorije u
kojoj se nalaze i moraju imati školjke na ispiranje tekućom vodom.

1.15.3. Umivaonici u
predprostorima zahoda

Članak 30.

(1)  Umivaonici
moraju biti u predprostoru u blizini zahoda.

(2)
Umivaonici za žene i za muškarce moraju biti odvojeni.

(3) Uz svaki umivaonik mora biti ogledalo, polica za
toaletni pribor i kuka za vješanje ručnika. U svakoj prostoriji ili prostoru
gdje se nalaze umivaonici uz najmanje jedan umivaonik mora biti tekući sapun i
mogućnost brisanja i sušenja ruku.

(4) Uz umivaonike mora biti utičnica za električnu
energiju i to najmanje 1 utičnica na 5 umivaonika, ako ovim Pravilnikom nije
drukčije propisano.

1.15.4.
Umivaonici u kabinama

Članak 31.

1) Osim umivaonika iz članka 30. ovog Pravilnika,
kampovi moraju imati i umivaonike u zasebnim kabinama, ako ovim Pravilnikom
nije drukčije propisano.

(2) Umivaonik iz stavka 1. ovog članka smješten je u
kabini s mogućnošću zaključavanja i/ili zasunjivanja. Uz umivaonik, u kabini
mora biti: ogledalo, slavina s toplom i hladom vodom, utičnica za električnu
energiju, koš za otpatke, kuka za odjeću i za ručnike, polica za odlaganje
stvari.

1.15.5. Tuš kabine

Članak 32.

(1) Kampovi moraju imati odvojeno tuš kabine za žene
i za muškarce, ako ovim Pravilnikom nije drukčije propisano.

(2) Tuš kabine imaju tuš kadu ili tuš, s toplom i
hladnom vodom, s mogućnošću zaključavanja i/ili zasunjivanja vrata, ako ovim
Pravilnikom nije drukčije propisano.

(3) U tuš kabini mora biti kuka za vješanje odjeće i
polica za odlaganje stvari, ako drugačije nije propisano.

(4) Iznimno od stavka 2. ovog članka, u FKK kampovima
50% tuš kabina može biti bez vrata.

1.15.6. Kompletne kupaonice

Članak
33.

Kampovi
mogu imati kompletne kupaonice koje se sastoje od: kade ili tuš kade ili tuša,
umivaonika i zahoda.

1.15.7. Tuševi na otvorenom

Članak
34.

Tuševima
na otvorenom smatraju se tuševi koji se nalaze izvan tuš kabina i na otvorenom
prostoru, ali ne i tuševi na plaži. Tuševi na otvorenom ne uračunavaju se u
propisani obvezni broj tuš kabina u kampovima.

1.15.8.  Praonici za
rublje

Članak
35.

(1)
Praonici za rublje su korita namijenjena ručnom pranju rublja, moraju biti od
čvrstih materijala koji se lako održavaju.

(2) Prostor gdje se nalaze praonici za rublje mora
biti natkriven.

1.15.9. Praonici za posuđe

Članak 36.

(1)  Praonici
za posuđe su korita namijenjena ručnom pranju posuđa, moraju biti od čvrstih
materijala koji se lako održavaju.

(2) Prostor gdje se nalaze praonici za posuđe mora
biti nat­kriven.

1.15.10. Prostor ili
prostorija za glačanje rublja

Članak 37.

Kampovi moraju osigurati mogućnost glačanja rublja
putem usluge ili odgovarajuće opreme na raspolaganju gostima, ako ovim Pravilnikom
nije drukčije propisano. Ako se mogućnost glačanja osigurava putem odgovarajuće
opreme, tada za tu namjenu treba osigurati najmanje jedan natkriven prostor
i/ili prostoriju. Prostor i/ili prostorija za glačanje rublja moraju imati više
utičnica za električnu energiju i biti opremljeni odgovarajućom opremom za tu
namjenu (ravne plohe, daske za glačanje i sl.).

1.15.11. Prostorija za
pražnjenje prenosivih kemijskih zahoda

Članak 38.

(1) Kampovi moraju imati prostoriju za pražnjenje
prenosivih kemijskih zahoda.

(2) Prostorija za pražnjenje prenosivih kemijskih
zahoda je izdvojena iz prostora u kojem se nalaze ostale sanitarije i sanitarni
i drugi sadržaji za goste, s mogućnošću zatvaranja (vrata). U toj prostoriji
mora biti posebna zahodska školjka (trokadero) s pomičnom rešetkom koja
prekriva otvor školjke, s moguć­nošću ispiranja. U istom prostoru mora biti,
dodatna slavina s odgovarajućim fleksibilnim crijevom za ispiranje i umivaonik
s tekućom vodom i priborom za pranje i brisanje ili sušenje ruku. Zidovi i
podovi moraju odgovarati uvjetima propisanim za zahode.

1.16.  Uvjeti za goste s invaliditetom

Članak 39.

(1)
Kampovi moraju imati najmanje jednu osnovnu smje­štajnu jedinicu i najmanje
jedne zajedničke sanitarije prilagođene za goste s invaliditetom, ako ovim
Pravilnikom nije drukčije propisano.

(2) Na ulaznim vratima smještajne jedinice u
građevinama, ako ih ima, moraju biti označene odgovarajućim reljefnim oznakama.
Dizala, ako ih građevine u kampovima imaju moraju imati odgovarajuću ploču za
upravljanje dizalom s reljefnim oznakama i sustav zvučnog informiranja o smjeru
kretanja dizala.«

1.17.
Minimalni uvjeti za pružanje ugostiteljskih usluga: prehrane, pića, napitaka i
slastica

1.17.1. Opće odredbe

Članak
40.

(1)
Kampovi u kojima se u skladu s ovim Pravilnikom gostima moraju pružati i/ili
pružaju usluge prehrane (doručak, ručak, večera, - la carte usluge), te moraju
usluživati i/ili uslužuju pića, napitke i slastice, moraju:

1. te usluge pružati u odgovarajućim: ugostiteljskim
sadržajima unutar kampovai /ili ugostiteljskim objektima koji se mogu nalaziti
unutar i/ili u okviru funkcionalne cjeline na prostoru izvan kampova;

2. pružanje tih usluga gostima osigurati u
ugostiteljskim sadržajima i/ili ugostiteljskim objektima u smještajnim
objektima iz skupine »Hoteli« izuzev vrsta »Pansion« i »Guest house«, ako se ti
smještajni objekti nalaze unutar i/ili u neposrednoj blizini kampova, ili

3. pružanje tih usluga gostima osigurati u
ugostiteljskim objektima odgovarajućih vrsta, u kojima ugostiteljsku djelatnost
obavljaju drugi ugostitelji, a koji se nalaze unutar i/ili u okviru
funkcionalne cjeline na prostoru izvan kampova.

(2) Ako se usluge prehrane, pića, napitaka i slastica
pružaju na način iz odredbi stavka 1. točke 1. i/ili 2., ovog članka, tada tim
ugostiteljskim sadržajima, ugostiteljskim objektima i/ili smještajnim
objektima, moraju poslovati ugostitelji koji posluju kampovima.

(3) Ugostiteljski sadržaji iz stavka 1. točke 1. ovog
članka uređenjem, opremom i uslugama, te standardom opreme, ure­đenja i
održavanjem, moraju ispunjavati uvjete sukladno odredbama ovog Pravilnika
kojima su propisani uvjeti za ugostiteljske sadržaje.

(4) Ugostiteljski objekti iz stavka 1. točke 1. i 3.
ovog članka moraju ispunjavati uvjete za vrstu u koju su razvrstani po posebnom
propisu i na odgovarajući način (ako se nalaze u smje­štajnom objektu koji se
kategorizira ili u njegovoj funkcionalnoj blizini): kvalitetom usluge, uređenja
i održavanja, moraju ispunjavati uvjete sukladno kategorijama kampova, ako ovim
Pravilnikom nije drukčije propisano.

(5) Iznimno od stavka 3. i 4., ovog članka
ugostiteljski sadržaji i ugostiteljski objekti iz stavka 1. točke 1. ovog
članka, koji funkcionalno pripadaju kampovima, mogu imati jednu zajed­ničku
kuhinju, te odgovarajuće zajedničke prostorije, prostore i sanitarije, koje
koriste i drugi sadržaji.

(6) Iznimno od stavka 3. i 4. ovog članka,
ugostiteljski sadržaji i ugostiteljski objekti ne moraju imati zasebne
sanitarije za goste, ako se sanitarije kampova nalaze u neposrednoj blizini
ugostiteljskog sadržaja i/ili ugostiteljskog objekta.

(7) Ugostiteljski sadržaji iz stavka 1. točke 1. ovog
članka ne moraju se formalno označavati odgovarajućom vrstom ugostiteljskog
objekta iz skupina: »Restorani« i »Barovi«.

(8) Ako ugostitelj prostor ugostiteljskog sadržaja
unutar smještajnog objekta iznajmi drugoj tvrtci radi obavljanja ugostiteljske
djelatnosti, tada se prostor tog ugostiteljskog sadržaja smatra samostalnim
ugostiteljskim objektom, za koji se mora pribaviti rješenje sukladno zakonu.

(9) O svakoj promjeni u svezi ugostiteljskih usluga
za koje je propisana obveza pružanja sukladno odredbama ovog Pravilnika, te o
promjeni u svezi prostorija i prostora u kojima se ugostiteljske usluge
obavljaju u kampovima (bez obzira da li u prostorijama i prostorima u kojima se
te usluge pružaju posluje ugostitelj koji posluje smještajnim objektom ili
drugi ugostitelji) odmah po nastaloj promjeni, ugostitelj je obvezan od
nadležnog tijela državne uprave koje je provelo postupak razvrstavanja i
kategorizacije pribaviti rješenje u skladu s novonastalim činje­ničnim stanjem.

Članak 41.

(1) Ako se usluge iz članka 40. stavka 1., ovog
Pravilnika pružaju sukladno odredbama stavka 1. točke 3. istog članka,
ugostitelji koji posluju kampovima obvezni su ugostitelje koji posluju
ugostiteljskim objektima pisanim ugovorom obvezati na sadržaj i kvalitetu
usluga koje se moraju pružati u ugostiteljskom objektu.

(2) Ugostitelji koji posluju kampovima ugovorom će
obvezati druge ugostitelje koji posluju ugostiteljskim objektima u kampovima da
ti objekti moraju na odgovarajući način, standardom opreme, uređenja i
održavanja, ispunjavati uvjete sukladno kategoriji smještajnog objekta ako se
on kategorizira.

(3) Standard opreme, uređanja i održavanje, te
sadržaj i kvaliteta usluga, svih ugostiteljskih objekata iz stavka 2. ovog
članka podliježu provjeri u postupku razvrstavanja i kategorizacije poslovnog
objekta, bez obzira tko njima posluje. Provjera će se obaviti na odgovarajući
način: utvrđivanjem činjeničnog stanja sukladno ovom Pravilniku i propisima
koji se primjenjuju na ugostiteljske objekte.

1.17.2. Prostorije i prostori za
usluživanje gostiju

Članak
42.

(1)
Usluživanje gostiju: jelom, pićem, napicima i slasticama, obavlja se u
blagovaonici ili drugoj prostoriji ili prostoru za usluživanje.

(2) Blagovaonica je prostorija koja služi samo za
blagovanje, a opremljena je namještajem prikladnim za blagovanje.

(3) Prostorija za usluživanje je prostorija koja
služi za blagovanje i konzumiranje drugih ugostiteljskih usluga, u jednom
dijelu, a u drugom dijelu te prostorije mogu se naočigled gostiju pripremati
topla i /ili i hladna jela i napici.

(4) Prostorija za usluživanje u jednom dijelu ima
namještaj prikladan za blagovanje, a u drugom dijelu ima točionik koji može
sadržavati prostor za pripremanje jela, ako ovim Pravilnikom nije drukčije
propisano.

(5) Ako se u prostoriji za usluživanje u okviru
točionika obavlja pripremanje jela, prostor za pripremanje mora biti opremljen
opremom sukladno složenosti jela koja se pripremaju. U prostoriji za
usluživanje ne može se obavljati čišćenje i obrada namirnica.

(6) Iznimno od stavka 3. ovoga članka, u kampovima
koji posluju sezonski ili povremeno, a nemaju prostoriju za usluživanje,
prostorijom za usluživanje smatra se i natkriven prostor na otvorenom.

(7) Prostor za usluživanje na otvorenom može biti dio
prostora: plaže, terase, i sl., u kojem se uslužuju gosti, a u drugom dijelu
tog prostora, mogu se naočigled gostiju pripremati jela. Na prostor za usluživanje
na otvorenom odgovarajuće se primjenjuju odredbe stavaka 4. i 5. ovoga članka.

Članak 43.

(1)
Blagovaonica i prostorija za usluživanje gostiju moraju imati dobro
ozračivanje. Blagovaonica, prostorija i prostor za usluživanje gostiju, moraju
imati dobro osvjetljenje.

(2) Pod
u blagovaonici, prostoriji i u prostoru za usluživanje gostiju ne smije biti
klizav, mora biti od vodonepropusnog materijala koji se lako čisti i održava.

Članak
44.

(1)
Stol na kojem se uslužuju gosti mora imati površinu koja se lako čisti, mora
biti prekriven neoštećenim, čistim stolnjakom ili podloškom za posluživanje
ispred svakog konzumnog mjesta.

(2)
Kada se uslužuju jela, na stolu mora biti papirnati ili platneni ubrus.

(3)
Pribor za jelo mora biti od nehrđajućeg materijala.

(4)
Blagovaonica, prostorija i prostor za usluživanje gostiju moraju imati dovoljan
broj vješalica za odlaganje odjevnih predmeta gostiju prema broju konzumnih
mjesta. Ako postoji garderoba smještena izvan tih prostorija mora biti
odgovarajuće čuvana ili u njoj istaknuta obavijest gostima da se stvari
odložene u garderobi ne čuvaju.

(5)
Odredba stavka 4. ovoga članka ne primjenjuje se na prostor za usluživanje na
otvorenom.

1.17.3. Kuhinja

Članak
45.

(1) Kuhinju
moraju imati svi kampovi u kojima se gostima pružaju usluge prehrane
uključujući i ako se pruža samo usluga doručka, ako ovim Pravilnikom nije
drukčije propisano.

(2) Kuhinja iz stavka 1. ovog članka kapacitetom mora
odgovarati potrebama ponude, odnosno asortimana jela, napitaka, pića i
slastica, te uobičajenom broju konzumenata u smještajnom objektu.

(3) Kuhinja mora imati sljedeće prostore, opremu,
uređaje i pravila postupanja:

1. Prostore i uređaje za čišćenje i obradu namirnica,
s dvodjelnim sudoperima odvojeno za meso, za ribu i za povrće i voće. Ovi
prostori i uređaji mogu se nalaziti i u neposrednoj blizini kuhinje;

2. Odgovarajuće uređaje za termičku obradu hrane,
pića i napitaka;

3. Uređaje za odvod dima, pare i mirisa koji
omogućavaju da se u ostalim
prostorijama i prostorima smještajnog objekta ne šire mirisi i druge
emisije;

4. Rashladne komore ili rashladne uređaje za
namirnice, koji se mogu nalaziti i u neposrednoj blizini kuhinje;

5. Radne površine;

6. Odvojene prostore sa dvodijelnim sudoperima za
pranje crnog i bijelog posuđa, s tekućom toplom i hladnom vodom. Ako se posuđe
pere u stroju za pranje posuđa, tada je dostatan jednodijelni sudoper za svaku
od navedenih vrsta  posuđa;

7. Priručni prostor za čuvanje namirnica za dnevnu
uporabu, u koju svrhu mogu  poslužiti i
rashladni uređaji za čuvanje namirnica, koji mogu biti i u blizini  kuhinje;

8. Kuhinjsko posuđe odgovarajuće namjene i kvalitete;

9. Za potrebe osoblja u kuhinji mora biti poseban
umivaonik s tekućom hladnom i  toplom vodom,
odgovarajućim priborom i sredstvom za pranje, dezinfekciju i  sušenje ruku;

10. Kraj svake radne površine mora biti koš za
otpatke;

11. U
kuhinji na vidljivom mjestu mora biti izloženo upozorenje o zabrani
konzumiranja hrane;

12.
Krpe se smiju uporabljati samo u toploj kuhinji;

13. U
kuhinji mora biti na raspolaganju odgovarajuća vatrootporna tkanina za gašenje
požara;

14. Ormarić opremljen materijalom za prvu pomoć mora
se nalaziti na vidnom i lako dostupnom mjestu.

(4)  Iznimno
od stavka 3. ovog članka, u kampovima u kojima se samo dogotovljavaju (samo
termički obrađuju) već pripremljena jela (namirnice za dogotavljanje jela
dostavljaju se kao proizvodi drugih proizvođača ili iz centaralne pripremnice
namirnica koja to obavlja za više smještajnih objekata), kuhinja ne mora imati
prostore i uređaje za čišćenje i obradu namirnica.

(5) Iznimno od stavka 3. točke 1. ovog članka, u
kampovima koji nemaju propisanu obvezu pružanja usluga prehrane, a pruža se
samo usluga doručka ili smještajni objekt ima do 50 smještajnih jedinica,
kuhinja za pripremu namirnica može imati samo jedno dvodijelno korito.

(6) Sve radne površine u kuhinji moraju imati gornju
plohu od nehrđajućeg materijala koji se lako čisti. Radne površine u kuhinji ne
smiju biti od drveta.

(7) Kuhinja mora imati i poseban priručni prostor za
odlaganje pribora i aparata za čišćenje prehrambenih proizvoda.

(8) U blizini kuhinje mora biti odvojena prostorija
ili prostor za čuvanje sredstava za čišćenje i održavanje kuhinje, te pro­zračivana
prostorija za odlaganje otpadaka, ako ovim Pravilnikom nije drukčije propisano.

 Članak 46.

(1) Pod u kuhinji ne smije biti klizav, mora biti od
vodonepropusnog materijala koji se lako čisti i održava. U podu moraju biti
odvodi sa sifonom koji ima zaštitnu rešetku.

(2) Zidovi kuhinje, prostorija i prostora za
pripremanje i obradu namirnica i pranje posuđa, moraju biti obloženi kera­mičkim
pločicama do visine 2,00 m od poda.

(3) Prozori i otvori u kuhinji moraju biti zaštićeni
od ulaska insekata zaštitnim mrežicama.

(4) U kuhinji mora biti besprijekoran red i čistoća,
a otpaci se moraju redovito odstranjivati.

1.17.5. Centralna pripremnica namirnica – prostorija za
obradu namirnica za više ugostiteljskih sadržaja, ugostiteljskih objekata i/ili
smještajnih objekata, kojima posluje ugostitelj

Članak
47.

(1)
Ugostitelji koji posluju vrstom Kamp naselje ili vrstom Kamp i drugim vrstama
smještajnih objekata, u kojima se pružaju usluge prehrane, mogu pripremu i
obradu namirnica za pripremanje jela u svim smještajnim objektima organizirati
na jednom mjestu u centralnoj pripremnici namirnica. Također, pripremu i obradu
namirnica za pripremanje jela mogu objediniti u centralnoj pripremnici i za
pojedine ugostiteljske sadržaje i/ili ugostiteljske objekte koji se nalaze
unutar KAMPOVA i za ugostiteljske objekte izvan KAMPOVA koji su u njihovoj
funkcionalnoj cjelini.

(2)
Centralna pripremnica namirnica mora imati:

1.
Odgovarajuće rashladne uređaje za čuvanje neobrađenih namirnica;

2.
Odgovarajuće rashladne odnosno termičke uređaje za odlaganje obrađenih  i poluobrađenih namirnica i proizvoda;

3.
Odgovarajuće uređaje za termičku obradu hrane;

4.
Uređaje za odvod dima, pare i mirisa;

5. Radne površine;

6. Zasebne prostore (boksove) sa odgovarajućim
dvodijelnim koritima i radnim površinama
za pripremu namirnica, od nehrđajućeg čelika, odvojeno za obradu:
ribe,  mesa, povrća i voća;

7. Strojeve i pribor za obradu namirnica;

8. Posuđe za odgovarajuće namjene;

9. Odvojene prostore sa dvodijelnim sudoperima za
pranje crnog i bijelog posuđa, s tekućom toplom i hladnom vodom. Ako se posuđe
pere u stroju za pranje posuđa, tada je dostatan jednodijelni sudoper za svaku
od navedenih vrsta  posuđa;

10. Za potrebe osoblja poseban umivaonik s tekućom
hladnom i toplom vodom,  odgovarajućim
priborom i sredstvom za pranje, dezinfekciju i sušenje ruku;

11. Kraj svake radne površine koš za otpatke;

12. Vatrootpornu tkaninu za gašenje požara;

13. Na vidljivom mjestu mora biti izloženo upozorenje
o zabrani konzumiranja  hrane;

14. Ormarić opremljen materijalom za prvu pomoć mora
se nalaziti na vidnom  i  lako dostupnom mjestu;

15. Odgovarajuću opremu i uređaje za dostavu
obrađenih namirnica, koji udovoljavaju sanitarnim uvjetima.

(3) Na centralnu pripremnicu namirnica odgovarajuće
se primjenjuju odredbe članka 45. stavaka 2., 5., 6., 7. i 8., i članka 46.,
ovog Pravilnika.

1.17.6. Prostorije i priručni prostori za čuvanje namirnica
i pića, te  način čuvanja

Članak
48.

(1)
Prostorije za spremanje i čuvanje namirnica i pića moraju biti odvojene od
kuhinje ili prostora za pripremanje jela, moraju biti opremljene odgovarajućim
policama i/ili ormarima s pretincima za smještaj namirnica i pića.

(2) Prostorije iz stavka 1. ovog članka za čuvanje
lako pokvarljivih namirnica i pića moraju biti opremljene rashladnim komorama
ili hladnjacima odgovarajućeg kapaciteta, kojima se omogućava odvojeno čuvanje
namirnica različitog porijekla.

(3) U prostorijama iz stavka 1. ovog članka, prozori
(ako postoje) moraju biti mrežicom zaštićeni od mogućnosti ulaska insekata.

(4) Priručni prostor za čuvanje namirnica i pića
smješten je neposredno uz: kuhinju, prostoriju za pripremanje jela ili
prostoriju za usluživanje gostiju. Iznimno, taj prostor može biti i odvojen
prostor u kuhinji, prostoriji za pripremanje jela ili prostoriji za usluživanje
gostiju, ili u tu svrhu u tim prostorijama postavljen rashladni uređaj, ako
ovim Pravilnikom nije drukčije propisano. Na priručni prostor za čuvanje
namirnica i pića odgovarajuće se primjenjuju odredbe stavaka 1., 2. i 3. ovoga
članka.

(5) Namirnice i proizvodi čuvaju se u prostorijama,
priručnim prostorima, komorama i u rashladnim uređajima na sljedeći način:

1. Da se spremaju u rashladne prostorije ili uređaje,
zasebno, za meso, za ribu,  za povrće i voće,
za mliječne proizvode, za dogotovljena jela, poluproizvode i  pripravke i sl.;

2.
Povrće, jaja, kuhana jela i ostalo čuvaju se na temperaturi do najviše 10°C;

3. Smrznuti proizvodi čuvaju se na temperaturi do
18°C;

4. Riba i meso čuvaju se na temperaturi od 0° do 3°C;

5. Police na kojima se odlažu namirnice ne smiju biti
od drveta;

6. Sirova i obrađena hrana ne smije se odlagati
zajedno;

7. Proizvodi ne smiju biti u direktnom kontaktu s
policom ili podom u ostavi,  rashladnoj
komori, zamrzivaču ili rashladnom uređaju.

(6) Prostori i prostorije u kojima se spremaju i
čuvaju namirnice moraju biti zračeni prirodnim ili mehaničkim putem.

1.17.7. Točionik

Članak
49.

(1) Ugostiteljski sadržaj u kojem se uslužuju pića i
napici mora imati točionik odgovarajuće površine.

(2) Točionikom se smatra uređen i opremljen prostor u
kojem se pripremaju, izdaju ili uslužuju napici i izdaju ili uslužuju pića, a
mogu se pripremati, izdavati ili usluživati i hladna i jednostavna topla jela i
slastice.

(3) Točionik je samostalna
funkcionalna cjelina u zasebnoj prostoriji ili prostoru koji se nalaze u
neposrednoj blizini blagovaonice. Točionik može biti i samostalna funkcionalna
cjelina u prostoriji za usluživanje gostiju odnosno prostoru za usluživanje
gostiju na otvorenom.

(4) Točionik minimalno mora
imati:

1. Miješalicu s toplom i
hladnom vodom i odvodom;

2. Uređaje i opremu za
odlaganje pića i napitaka;

3. Rashladne uređaje za pića;

4. Odgovarajuću radnu plohu
od nehrđajućeg čelika;

5. Dvodijelni sudoper s
toplom i hladnom vodom ili jednodijelni sudoper i stroj za  pranje čaša;

6. Espresso-aparat ako se
uslužuju napici.

(5) Iznimno od stavka 4.
točke 5. ovog članka, dvodijelni ili jednodijelni sudoper i stroj za pranje
čaša, mogu biti smješteni i izvan točionika u neposrednoj blizini koja s
točionikom čini funkcionalnu cjelinu.

(6) Ako se u točioniku
pripremaju i uslužuju hladna i jednostavna topla jela, tada, osim elemenata iz
stavka 4. ovog članka, točionik mora imati i:

1. Termički blok;

2. Radnu površinu za obradu
namirnica, od nehrđajućeg čelika;

3. Dvodijelno korito za
pripremu namirnica;

4. Uređaj za odvođenje pare,
dima i mirisa, dovoljnog kapaciteta odzračivanja ili  djelotvorno prirodno odzračivanje, osim kada se pripremaju i
uslužuju  isključivo hladna jela;

5. Dvodijelni sudoper za
pranje posuđa s tekućom toplom i hladnom vodom ili  jednodijelni sudoper i stroj za pranje posuđa;

6. Rashladni uređaj za hladna
jela i slastice.

(7) Ako se iz točionika
naposredno uslužuju gosti, točionik mora imati šank.

1.17.8. Jelovnik i karta pića i napitaka

Članak
50.

(1)
Ugostiteljski sadržaji u kampovima moraju imati dovoljan broj jelovnika i karti
pića i napitaka, koji se moraju staviti na raspolaganje gostu na njegov zahtjev
ili na svakom stolu mora biti jelovnik i karta pića i napitaka, ako ovim
Pravilnikom nije drukčije propisano.

(2)  Ako se
gosti uslužuju za šankom točionika, tada jelovnik i karta pića i napitaka
moraju biti izloženi na šanku.

(3) U jelovniku i karti pića i napitaka navode se
jela, pića i napici i druge ugostiteljske usluge koje se nude gostima, te
njihove cijene.

(4) Jelovnik i karta pića i napitaka ispisuju se na
hrvatskom i najmanje na jednom stranom jeziku.

(5) Na jelovniku i karti pića i napitaka za svaki
ponuđeni proizvod mora biti istaknuta prodajna cijena s porezom.

(6) Jelovnik i karta pića i napitaka obvezno se
stavljaju na uvid gostu prije preuzimanja narudžbe.

(7) Jela, napici i pića, te druge usluge navedene u
jelovniku i karti pića moraju se uslužiti ako ih gost zahtijeva.

(8) Ovjereni primjerci normativa jela, pića i
napitaka, obvezno se stavljaju na uvid gostu na njegov zahtijev.

Članak 51.

(1) Iznimno od članka 50. stavka 1. ovog Pravilnika,
ugostitelj ne mora stavljati gostu na raspolaganje Jelovnik u slučaju kada se
usluge prehrane pružaju gostima po ugovorenoj usluzi (usluga: doručak – večera,
doručak – ručak – večera, i sl. ) a jela se u ugostiteljskom sadržaju uslužuju
s integral postave i nude u zasebnim gastro posudama tako da gost ponuđena jela
odabire po želji i poslužuje se sam ili ga na njegov zahtjev uslužuje kuhar
koji je na raspolaganju gostima kod odabira jela.

(2) Kada se u ugostiteljskim sadržajima u kampovima
primjenjuje način usluživanja iz stavka 1. ovog članka, umjesto Jelovnika,
ponuđena jela moraju biti gostu predstavljena putem odgovarajućih oznaka s
ispisanim nazivom jela i/ili vrstom jela postavljenih na pultu uz svaku gastro
posudu ili na drugi odgovarajući i primjeren način tako da gost bude
obaviješten o kakvom se jelu radi.

1.18.
Office odnosno spremište za opremu i sredstva za čišćenje

Članak
52.

(1)
Rezervna oprema smještajnih jedinica u građevinama (ako ih ima) i sredstva za
čišćenje i održavanje prostora i prostorija moraju se čuvati i odlagati u
odgovarajućim zasebnim prostorijama odnosno u jednoj prostoriji sa zasebnim
odgovarajućim prostorima.

(2)
Prostorije odnosno prostori u kojima se odlaže i čuva oprema i sredstva iz
stavaka 1. ovog članka označavaju se kao »office« ili drugom primjerenom
oznakom.

1.19.
Minimalni uvjeti i prostori za zaposleno osoblje

Članak
53.

(1)
Osoblje zaposleno u kampovima mora se prema gostu odnositi gostoljubivo,
profesionalno i korektno.

(2)
Osoblje zaposleno na poslovima usluživanja i komuniciranja s gostima mora
poznavati najmanje jedan svjetski jezik, ako ovim Pravilnikom nije drukčije
propisano.

(3) Osoblje mora biti uredno, čisto i primjereno
odjeveno.

(4) Izvan radnog vremena osoblje se ne smije
zadržavati u prostorijama i na prostorima kampovagdje borave gosti.

Članak 54.

(1) Za zaposleno osoblje koje ne podliježe sanitarnom
nadzoru kampovi moraju imati sanitarije koje se sastoje od: jednog zahoda i
predprostora u kojem je umivaonik s tekućom toplom i hladnom vodom i jedne tuš
kabine, ako ovim Pravilnikom nije drukčije propisano.

(2) Kampovi u kojima se pružaju ugostiteljske usluge,
osim sanitarija iz stavka 1. ovog članka, u/uz svaki ugostiteljski sadržaj
i/ili ugostiteljski objekt, za osoblje koje podliježe sanitarnom nadzoru moraju
imati jedan zahod s predprostorom u kojem je umivaonik s tekućom vodom.
Iznimno, takve jedne sanitarije dostatne su za više ugostiteljskih sadržaja
i/ili ugostiteljskih objekata koji se nalaze u istoj građevini. Ove prostorije
moraju biti u funkcionalnoj cjelini s ugostiteljskim sadržajem i/ili ugostiteljskim
objektom.

(3) Iznimno od stavka 1. ovog članka, kampovi koji
imaju do 5 zaposlenih osoba u jednoj smjeni nemaju obvezu imati sanitarije za
zaposleno osoblje koje ne podliježe sanitarnom nadzoru. To osoblje može se
služiti zajedničkim sanitarijama u smje­štajnom objektu.

(4) Sanitarije za zaposleno osoblje moraju biti
smještene tako da im osoblje može prići ne prolazeći prostorijama i prostorima
namijenjenim gostima.

(5) Kampovi moraju imati garderobu za zaposleno
osoblje. U garderobi ili odgovarajućoj prostoriji, za svaku zaposlenu osobu
mora biti garderobni ormarić s ključem. Za osoblje koje radi na pripremanju i
usluživanju jela mora biti osiguran dvodijelni garderobni ormarić. Iznimno,
kampovi koji imaju osiguran smještaj za zaposleno osoblje u posebnim
prostorijama unutar ili u blizini smještajnog objekta, ne moraju imati
garderobe za zaposleno osoblje koje ne podliježe sanitarnom nadzoru.

(6) Kampovi u kojima u jednoj smjeni radi više od 20
osoba moraju imati blagovaonicu ili poseban prostor za blagovanje zaposlenog
osoblja.

(7) Iznimno od stavka 6. ovog članka, u vrsti Kamp
naselje i/ili ako s više smještajnih objekata na istoj lokaciji posluje jedan
ugostitelj, ti objekti mogu imati jednu zajedničku blagovaonicu za zaposleno
osoblje iz svih smještajnih objekata.

1.20.  Ostali uvjeti

1.20.1. Trgovačke i druge usluge

Članak
55.

(1)
Kampovi moraju osigurati trgovinu živežnim namirnicama, mjenjačnicu, unutar ili
u blizini smještajnog objekta, ako ovim Pravilnikom za pojedinu vrstu i
kategoriju nije drukčije propisano.

(2)  Svi
objekti koji se nalaze u kampovima, u kojima se obavlja uslužna djelatnost u
funkciji turističke potrošnje, moraju ispunjavati uvjete propisane posebnim
propisima za tu vrstu djelatnosti odnosno objekata. Pravne osobe i obrtnici
koji posluju u tim objektima moraju biti registrirani za djelatnost koju obav­ljaju.
Objekti u cjelini, kvalitetom vanjskog i unutarnjeg uređenja i opreme, te
standardom usluga, moraju na odgovarajući način udovoljavati uvjetima i
standardima sukladno vrsti odnosno kategoriji smještajnog objekta u kojem se
nalaze.

IV.
MINIMALNI UVJETI ZA SMJEŠTAJNE JEDINICE U GRAĐEVINAMA U KAMPOVIMA

Članak
56.

(1)
Ukupna korisna površina smještajne jedinice koja se nalazi u građevini (sobe,
studio apartmana, apartmana, prostorije za spavanje, spavaonice) u kampovima
naziva se modul.

(2)
Moduli smještajnih jedinica iz stavka 1. ovog članka propisani su ovisno o
minimalnim uvjetima i kategorijama KAMPOVA.

1.
Moduli smjeŠtajnih jedinica u graĐevinama u postojeĆim smjeŠtajnim  objektima

Članak
57.

Module smještajnih jedinica u građevinama u
postojećim smještajnim objektima čine:

– Modul sobe čini ukupna korisna površina:
predprostora (ako ga ima)  spavaćeg
dijela sobe i kupaonice;

– Modul Studio apartmana čini ukupna korisna
površina: predprostora (ako ga  ima),
prostorije u kojoj je dio namijenjen spavanju, boravku, blagovanju i  kuhanju, te kupaonice, ili iznimno,
prostorije za spavanje i odvojene prostorije
s dijelom namijenjenim za boravak, blagovanje i kuhanje, te kupaonice;

– Modul apartmana čini ukupna korisna površina:
predprostora (ako ga ima), prostorije za spavanje, prostorije za boravak,
blagovanje i kuhanje, te  kupaonice i
zasebnog zahoda ako je propisan;

– Modul prostorije za spavanje čini ukupna korisna
površina prema zatečenom  stanju u
postojećem smještajnom objektu;

– Modul spavaonice čini ukupna korisna površina
spavaonice.

2.
Moduli smjeŠtajnih jedinica u graĐevinama u novim smjeŠtajnim  objektima

Članak
58.

(1) Module
smještajnih jedinica u građevinama u novim smještajnim objektima čine:

– Modul
sobe čini ukupna korisna površina: predprostora, spavaćeg dijela sobe  i kupaonice;

– Modul
Studio apartmana čini ukupna korisna površina: predprostora,  prostorije u kojoj je dio namijenjen
spavanju, bo­rav­ku, blagovanju i kuhanju, te
kupaonice;

– Modul
apartmana čini ukupna korisna površina: predprostora, prostorije za  spavanje, prostorije za boravak, blagovanje
i kuhanje, kupaonice i zasebnog  zahoda
ako je propisan;

– Modul
spavaonice čini ukupna korisna površina spavaonice s  predprostorom.

(2)
Površina modula smještajne jedinice u građevinama u novim smještajnim objektima
propisana za pojedinu kategoriju ne ovisi o broju kreveta u smještajnoj
jedinici. Ugostitelj sam odlu­čuje o kapacitetu smještajne jedinice s obzirom
na propisane uvjete (primjerice: je li soba dvokrevetna ili jednokrevetna).

3.
Minimalni moduli, dozvoljena odstupanja modula

Članak
59.

(1)
Minimalni moduli smještajnih jedinica u građevinama su moduli smještajnih
jedinica propisani za najniže kategorije kampova koji se kategoriziraju.

(2) Da
bi se smještajni objekt mogao razvrstati u vrstu i kategoriju, osim ostalih
propisanih uvjeta, mora ispunjavati i uvjete minimalnog modula iz stavka 1.
ovog članka računajući i dozvo­ljena odstupanja iz članka 60. ovog Pravilnika.

Članak
60.

(1) U
postojećim smještajnim objektima, bez obzira na vrstu i kategoriju koja se
kampovima utvrđuje, dozvoljavaju se odstupanja od propisanih modula smještajnih
jedinica. Iznimno, ova odredba se ne primjenjuje u slučaju povećanih kapaciteta
nastalih izgradnjom novih građevina i/ili dogradnjom i/ili nadogradnjom na
postojeće građevine, nakon stupanja na snagu ovog Pravilnika odnosno nakon
usklađivanja smještajnog objekta s ovim Pravilnikom. Odstupanja se dozvoljavaju
do:

– 1 m2 za modul sobe,

– 2 m2 za modul Studio apartmana i modul apartmana.

(2)  Iznimno,
umjesto odstupanja iz stavka 1. ovog članka, u postojećim smještajnim objektima
koji posluju ljeti, bez obzira na vrstu i kategoriju koja se kampovima
utvrđuje, dozvoljava se u modul uračunati površinu: terase, lođe ili balkona
do:

1. 2 m2 za modul sobe;

2. 3 m2 za modul Studio apartmana;

3. 4 m2 za modul apartmana s jednom sobom za spavanje, a za
svaku dodatnu  sobu za spavanje 2m2.

Ova odredba ne primjenjuje se u slučaju iznimke iz
stavka 1. ovog članka.

(3) Smatra se da KAMPOVI posluju ljeti, ako posluju u
razdoblju od 01. travnja do 15. listopada tijekom godine.

Članak 61.

Iznimno od članka 59. stavka 2. ovog Pravilnika, u posto­jećim
smještajnim objektima, bez obzira na vrstu i kategoriju koja se utvrđuje, 80%
smještajnih jedinica u građevinama mora ispunjavati propisane površine modula
uključivo i module sa dozvoljenim odstupanjima.

4.
Kapacitet smjeŠtajnih jedinica u graĐevinama

Članak
62.

(1)
Kapacitet smještajne jedinice koja se nalazi u građevini, ako ovim Pravilnikom
nije drukčije propisano, određuje se:

1. za
postojeće smještajne objekte prema broju kreveta ovisno o površini propisanog
modula,

2. za nove
smještajne objekte prema broju kreveta neovisno o površini  propisanog modula.

(2) S
obzirom na kapacitet soba može biti:

1.
jednokrevetna – ima jedan krevet za jednu osobu;

2.
dvokrevetna – ima dva kreveta za po jednu osobu ili jedan krevet za dvije  osobe.

(3)
Iznimno od stavka 2. ovog članka, u postojećim smje­štajnim objektima soba s
obzirom na kapacitet može biti i trokrevetna ako je površina modula sobe veća
za 3 m2 od površine propisane za
dvokrevetnu sobu.

(4) Iznimno od stavka 2. ovog članka u jednokrevetnoj
i dvokrevetnoj sobi, ako je površina modula sobe veća za 3m2 od površine propisane za
utvrđeni kapacitet sobe, na zahtjev gosta, može se postaviti samo jedan dodatni
krevet.

(5) S obzirom na kapacitet studio apartman i apartman
mogu biti:

1. studio apartman sa najviše četiri kreveta (kreveti
sklopivi i/ili stalno namješteni  ako su
ovim Pravilnikom dozvoljeni),

2. apartman sa najviše šest kreveta u tri prostorije
za spavanje.

(6) Iznimno od stavka 5. ovog članka, na prostorije
za spavanje u apartmanu odgovarajuće se mogu primijeniti odredbe stavaka 3. i
4. ovog članka.

(7) Iznimno od stavka 5. ovog članka, u apartmanu u
prostoriji za boravak mogu biti dva dodatna kreveta, ako dodatnih kreveta nema
u prostoriji/ama za spavanje.

(8) Pod pojmom »dodatni krevet« iz odredbi ovog
članka podrazumijeva se krevet postavljen na zahtjev gosta, koji se ne nalazi
stalno u smještajnoj jedinici. Uz takav krevet ne moraju se nalaziti obvezatni
propisani elementi (noćni ormarić i noćna svjetiljka). Dodatni krevet se ne
izražava u kapacitetu smještajne jedinice.

(9) Kreveti u smještajnoj jedinici, iznimno, mogu
biti smje­šteni i jedan iznad drugoga – kreveti na kat. Uz krevet na kat
obvezno se nalaze na odgovarajući način postavljeni propisani elementi. Postavljanje
kreveta na kat je dozvoljeno u jednokrevetnoj i dvokrevetnoj sobi. U
jednokrevetnoj sobi može se postaviti jedan krevet na kat, a u dvokrevetnoj
sobi dva kreveta na kat. Za svaki krevet na kat soba mora imati 3m2 više od propisane površine
modula.

(10) Odredbe stavka 9. ovog članka odgovarajuće se
primjenjuju i na ostale smještajne jedinice.

5.
Minimalni uvjeti za spavaonicu – smjeŠtajnu jedinicu u graĐevini

Članak
63.

Smještajna
jedinica u građevini – spavaonica mora ispunjavati sljedeće minimalne uvjete:

1. Podna površina po
krevetu najmanje 4m2;

2. Minimalna veličina kreveta 80x190 cm s minimalnim
razmakom među  krevetima od 75 cm, osim
ako su razdvojeni pregradama;

3. Minimalna unutarnja visina mora biti 2,50 m;

4. Pod u spavaonici mora biti od materijala koji se
lako čisti i održava;

5. Prozori (ako postoje) i ostakljena vrata moraju
imati zastore ili sl. za  zamračivanje,
koji sprječavaju poglede izvana.

6. Minimalni uvjeti za prostoriju za spavanje –
smještajnu jedinicu u  građevini

Članak 64.

Smještajna jedinica u građevini – prostorija za
spavanje mora ispunjavati sljedeće minimalne uvjete:

1. Podna površina po krevetu odnosno mjestu za
ležanje najmanje 3 m2;

2. U jednoj prostoriji za spavanje može biti najviše
tri kreveta, odnosno tri mjesta  za
ležanje. Kapacitet prostorije za spavanje određuje se prema broju kreveta,  odnosno prema broju mje­sta za ležanje;

2. Unutarnja visina prostorije za spavanje smatra se
dostatnom prema  zatečenom stanju;

3. Pod u prostoriji za spavanje mora biti od materijala
koji se lako čisti i održava;

4. Prozori (ako postoje) i ostakljena vrata na
prostorijama za spavanje moraju  imati
zastore ili sl. za zamračivanje, koji spr­je­čavaju poglede  izvana.

V.  MINIMALNI UVJETI ZA VRSTU KAMPIRALIŠTE

Članak
65.

Minimalni
uvjeti za vrstu Kampiralište pobliže su propisani u Prilogu II. ovog
Pravilnika, koji čini njegov sastavni dio.

VI.
KATEGORIJE I NAČIN RAZVRSTAVANJA I KATEGORIZACIJE KAMPOVA

1.
OpĆe odredbe

Članak
66.

(1)
Kategoriziraju se sljedeće vrste kampova:

– Kamp

– Kamp
naselje.

(2)
Kampovi iz stavka 1. ovog članka za sve vrijeme rada moraju u cijelosti
ispunjavati uvjete propisane ovim Pravilnikom za vrstu i kategoriju koja je
pojedinoj vrsti utvrđena.

2.
Kategorije Kampa i Kamp naselja

Članak 67.

(1) Pojedina kategorija kampova označava se odgo­varajućim
brojem zvjezdica. Kampovi se kategoriziraju:

1. Vrsta Kamp u četiri kategorije:

– dvije zvjezdice

– tri zvjezdice

– četiri zvjezdice i

– pet zvjezdica.

2. Vrsta Kamp naselje u četiri kategorije:

– dvije zvjezdice

– tri zvjezdice

– četiri zvjezdice i

– pet zvjezdica,

(2)  Najniža
kategorija utvrđena za pojedine kampove iz stavka 1. ovog članka podrazumijeva
ispunjavanje minimalnih uvjeta koji su ovim Pravilnikom propisani za vrstu.

Članak 68.

(1) Vrsta Kamp kategorizira se na temelju propisanih
obveznih elemenata u svezi: uređenja, opreme, uređaja, usluga, održa­vanja i
drugih elemenata propisanih ovim Pravilnikom.

(2) Vrsta Kamp naselje kategorizira se sukladno
odredbama ovog Pravilnika i primjenom propisa za neku od vrsta smještajnih
objekata: Hotel, Aparthotel, Turističko naselje i Turistički apartmani, ovisno
o tome koje vrste ugostiteljskih usluga se u Kamp naselju pružaju. Svi
kategorizirani dijelovi u Kamp naselju moraju ispunjavati uvjete za kategoriju
istog broja zvjezdica. Iznimno, u Kamp naselju koje se kategorizira kategorijom
pet zvjezdica dio koji ispunjava uvjete sukladno uslugama u vrsti Turistički
apartmani, može ispunjavati uvjete za kategoriju koja se označava s četiri
zvjezdice.

(3) Osim elemenata iz stavka 1. ovog članka, Kamp i
Kamp naselje za pojedinu kategoriju moraju ispuniti i propisani bodovni prag
glede pojedinih propisanih standarda i to za:

1. ekologiju;

2. šport i rekreaciju;

3. animaciju;

4. ugostiteljske, trgovačke i ostale sadržaje,
odnosno objekte u funkciji turističke potrošnje.

(4) Ako je neki standard iz stavka 3. ovog članka za
pojedinu vrstu i/ili kategoriju propisan kao obvezatan element, tada se tim
standardom ne može tvoriti bodovni prag, odnosno on se ne uračunava u standarde
koji se boduju.

(5). Elementi za kategorizaciju vrste Kamp i pojedini
elementi za vrstu Kamp naselje pobliže su propisani u Prilogu I. ovog
Pravilnika »Elementi za kategorizaciju vrste Kamp i pojedini elementi za vrstu
Kamp naselje«, koji čini njegov sastavni dio.

3. NaČin oznaČavanja vrste i
kategorije

Članak
69.

(1) Vrsta i kategorija kampova, ako ovim Pravilnikom
nije drukčije propisano, označavaju se standardiziranom pločom. Na ploči se
navodi naziv vrste za:

1. Kamp riječju: Kamp,

2. Kamp naselje riječima: Kamp naselje

3. Kampiralište riječju: Kampiralište

(2) Za kampove koji se kategoriziraju pored naziva iz
stavka 1. ovog članka, na standardiziranoj ploči navodi se i odgovarajući broj
zvjezdica kao oznaka za kategoriju.

(3) Grafička rješenja standardiziranih ploča iz
stavka 1. ovog članka propisuje ministar turizma u Prilogu III. ovog
Pravilnika, koji je njegov sastavni dio.

(4) Odabir proizvođača standardiziranih ploča u
nadležnosti je Ministarstva turizma.

(5) Standardiziranu ploču iz stavka 1. ovog članka
ugostitelj naručuje direktno od proizvođača i snosi troškove njene nabavne
cijene i dostave.

4. Promjena vrste i/ili
kategorije

Članak
70.

(1) Ako tijekom poslovanja kampovi prestanu
ispunjavati propisane uvjete za utvrđenu vrstu ili kategoriju, te ako nastanu
promjene glede: kapaciteta, usluga, strukture smještajnih jedinica,
ugostiteljskih sadržaja, ugostiteljskih objekata (ako ih ima) i dr., ugostitelj
je dužan, odmah po nastanku tih promjena, podnijeti zahtjev za novo razvrstavanje
i/ili novu kategorizaciju smje­štajnog objekta, odnosno za usklađivanje
novonastalog stanja sa važećim propisima iz područja ugostiteljstva.

(2) Ako se u razvrstanom odnosno kategoriziranom smje­štajnom
objektu činjenično stanje promijeni tako da on naknadno ispuni uvjete za drugu
vrstu i/ili višu kategoriju, ugostitelj, neovisno o bilo kakvom roku, može
podnijeti zahtjev za novo razvrstavanje u drugu vrstu i/ili višu kategoriju
poslovnog objekta.

5. Ponovna kategorizacija –
po sluŽbenoj duŽnosti Ministarstva turizma

Članak 71.

(1) U skladu sa zakonom kampovi koji su
kategorizirani ponovno se kategoriziraju po proteku roka od tri godine od dana
usklađivanja s ovim Pravilnikom, odnosno svake daljnje tri godine. Postupak ponovne
kategorizacije sukladno zakonu provodi Ministarstvo turizma po službenoj
dužnosti. U ovom postupku, ako se ispune zakonom propisani uvjeti, kampovima se
može utvrditi nova vrsta odnosno kategorija.

(2) U postupku ponovne kategorizacije iz stavka 1.
ovog članka, činjenično stanje u kampovima utvrđivat će se vodeći računa i o
propisima koji su bili na snazi u vrijeme donošenja do tada važećeg rješenja.
Slijedom toga, svi elementi utvrđeni po ranije važećim propisima, koje po
prirodi stvari nije moguće izmijeniti, odnosno uskladiti sa propisom koji se
primjenjuje u vrijeme provedbe ponovne kategorizacije smatrat će se dostatnima
prema zatečenom stanju. Ti elementi će se kao takvi navesti u obrazloženju
rješenja o ponovnoj kategorizaciji. Ova odredba primijenit će se uz uvjet da u
kampovima nije došlo do promjena glede ispunjavanja: minimalnih uvjeta, usluga
i obveznih elemenata, koje bi uzrokovale pad kategorije ili promjenu vrste po
propisima na temelju kojeg je doneseno do tada važeće rješenje.

6. PodnoŠenje zahtjeva za
razvrstavanje
i kategorizaciju

Članak 72.

(1)
Sukladno zakonu zahtjev za razvrstavanje i kategorizaciju smještajnog objekta u
vrste: Kamp i Kamp naselje, podnosi se Ministarstvu turizma.

(2) Zahtjev iz stavka 1., u pravilu, sadrži podatke
o:

1. Podnositelju zahtjeva (tvrtka, sjedište,
registrirana djelatnost/i);

2. Adresi, vrsti i nazivu objekta, razdoblju
poslovanja;

3. Kategoriji koja se zahtijeva, maksimalnom
smještajnom kapa­citetu objekta i
uslugama koje se u objektu pružaju;

4. Ukupnoj površini prostora smještajnog objekta,
broju smještajnih jedinica i pobližim podacima o vrstama smještajnih jedinica
kojima objekt raspolaže, njihovom uređenju i opremi i dr., sanitarijama i
pojedinim sanitarnim elementima za goste (vrstama i broju sanitarnih
elemenata), te drugim obveznim i neobveznim elementima i sadržajima u poslovnom
objektu;

5. Voditelju poslovanja.

(3) Zahtjev iz stavka 1. ovog članka može se
podnijeti i na preslici propisanog priloga ovog Pravilnika: Prilog I. »Elementi
za kategorizaciju vrste Kamp i pojedini elementi za vrstu Kamp naselje«, uz
uvjet da se preslika Priloga koristi kao obrazac i podaci popune u koloni
»REZULTAT«, koja je utvrđena u nastavku materijalnog dijela propisa, a ostali
traženi podaci u skladu sa stavkom 2. ovog članka daju se na posebnom podnesku
u privitku. Dio zahtjeva za vrstu Kamp naselje koji se odnosi na pružanje
usluga sukladno nekoj od vrsta smještajnih objekata: Hotel, Aparthotel,
Turističko naselje i Turistički apartmani, u ovom slučaju može se podnijeti na
odgovarajućoj preslici propisa za te vrste smještajnih objekata.

(4) Zahtjev je, u pravilu, popraćen sljedećom
dokumentacijom (dokaznim sredstvima) – primjerice:

1. Izvatkom iz sudskog registra o registriranoj
djelatnosti i osobama ovlaštenim  za
zastupanje podnositelja zahtjeva, odnosno rješenjem o upisanom obrtu i/ili
preslikom obrtnice;

2. Aktom o imenovanju (rasporedu na poslove)
voditelja poslovanja i preslikom  radne
knjižice voditelja poslovanja ili drugim dokumentima iz kojih je  čitljiv radni status voditelja poslovanja u
objektu i stručna sprema kojom
raspolaže;

3. O pravu korištenja poslovnog prostora;

4. Geodetskim snimkom smještajnog objekta u mjerilu
koje omogućuje prepoznavanje svih internih karakteristika: prometnica,
različitih građevina, zona i vrsta smještajnih jedinica, i dr.;

5. Na zahtjev
voditelja postupka i drugim dokumentima kojima se potkrepljuju činjenice koje
treba utvrditi u skladu sa zakonom i ovim Pravilnikom.

Članak 73.

(1) Sukladno zakonu zahtjev za razvrstavanje
smještajnog objekta u vrstu Kampiralište podnosi se uredu državne uprave u
županiji, odnosno Nadležnom uredu državne uprave u Gradu Zagrebu (dalje u
tekstu: nadležni ured), ovisno o području gdje se smještajni objekt nalazi.

(2) Odredbe članka 72. stavaka 2. 3. i 4., ovog
Pravilnika na odgovarajući način primjenjuju se i pri podnošenju zahtjeva iz
stavka 1. ovog članka.

7. NaČin razvrstavanja i
kategorizacije

Članak 74.

(1)
Razvrstavanje odnosno razvrstavanje i kategorizacija kampova provodi se:

primjenom Zakona o općem upravnom postupku, uvidom i
analizom podnijetog zahtjeva i priloženih dokaza, utvrđivanjem činjenica u
smještajnom objektu s obzirom na postavljeni zahtjev, te na utvrđeno činjenično
stanje primjenom: materijalnog zakona, ovog Pravilnika, te slijedom ovog
Pravilnika i drugih propisa, kojima su propisane pojedine vrste smještajnih i
ugostiteljskih objekata.

(2) U postupku kategorizacije kampova po ovom
Pravilniku činjenično stanje u kampovima utvrđivat će se vodeći računa i o
propisima koji su bili na snazi u vrijeme donošenja do tada važećeg rješenja.
Slijedom toga, svi elementi utvrđeni po ranije važećim propisima, koje po
prirodi stvari nije moguće izmijeniti, odnosno uskladiti sa ovim Pravilnikom,
iznimno, smatrat će se dostatnima prema zatečenom stanju. Ti elementi će se kao
takvi navesti u obrazloženju rješenja o kategorizaciji. Ova odredba primijenit
će se uz uvjet da u kampovima nije došlo do promjena glede ispunjavanja:
minimalnih uvjeta, usluga i obveznih elemenata, koje bi uzrokovale pad
kategorije ili promjenu vrste po propisima na temelju kojeg je doneseno do tada
važeće rješenje.

(3) Očevid u kampovima koji se kategoriziraju
obavljaju povjerenstva Ministarstva turizma koja sačinjavaju najmanje dva člana.
Članove povjerenstva imenuje ministar turizma:

1. iz redova službenika Ministarstva,

2. iz redova službenika nadležnih ureda,

3. iz redova stručnjaka iz područja ugostiteljstva i
turizma i iz drugih područja.

Povjerenstvo vodi voditelj postupka do donošenja
rješenja.

(4) Očevid u vrsti Kampiralište, obavlja povjerenstvo
nadležnog ureda.

Povjerenstvo nadležnog ureda sačinjavaju isključivo
dva čla­na (voditelj postupka do donošenja rješenja – predsjednik i član) koje
imenuje čelnik nadležnog ureda iz redova službenika toga ureda. Čelnik
nadležnog ureda imenuje povjerenstva za: sjedište nadležnog ureda i svaku
ispostavu nadležnog ureda. Pojedinim članovima povjerenstva čelnik može
odrediti zamjenike.

Članak 75.

(1) Sukladno zakonu ugostitelj snosi troškove
postupka razvrstavanja odnosno razvrstavanja i kategorizacije smještajnog
objekta. Troškove postupka sukladno zakonu čine: dnevnice, troškovi prijevoza i
smještaja članova povjerenstva, te naknada za rad pojedinog člana u slučaju
kada se postupak provodi u suradnji sa stručnjacima za odgovarajuće područje
odnosno struku koji nisu djelatnici Ministarstva turizma ili nadležnog ureda.

(2) Sukladno
zakonu, u postupku ponovne kategorizacije koju će po službenoj dužnosti
provoditi Ministarstvo turizma ugostitelj snosi troškove postupka samo u
slučaju ako se smje­štajnom objektu utvrdi nova vrsta i kategorija.

VII. PRIJELAZNE I ZAVRŠNE ODREDBE

Članak 76.

Ugostitelji koji obavljaju ugostiteljsku djelatnost u
objektima vrste Kamp dužni su smještajni objekt uskladiti s ovim Pravilnikom
tj. pribaviti rješenje o kategorizaciji smještajnog objekta u roku od tri
godine od dana stupanja na snagu ovog Pravilnika.

Članak 77.

(1) Danom stupanja na snagu ovog Pravilnika na
smještajne objekte vrste Kamp, u kojima se ugostiteljska djelatnost obavlja
profesionalno (ugostitelj je pravna ili fizička osoba), neće se primjenjivati
odredbe Pravilnika o razvrstavanju, minimalnim uvjetima i kategorizaciji
ugostiteljskih objekata (»Narodne novine«, broj: 57/95., 110/96., 24/97., 61/98.,
137/98., 19/99., 39/99., 52/99., 43/00., 52/00., 57/00., 63/00., 18/01., 33/01.
i 21/03) kojima je propisan ugostiteljski objekt vrste Kamp i kategorije,
elementi i mjerila za kategorije i način kategorizacije objekata te vrste,
odredbe Priloga V. »Elementi i mjerila za kategorizaciju kampa« ako ovim
Pravilnikom nije drukčije propisano.

(2) Danom
stupanja na snagu ovog Pravilnika prestaju važiti odredbe Pravilnika o
razvrstavanju, minimalnim uvjetima i kategorizaciji ugostiteljskih objekata
(»Narodne novine«, broj: 57/95., 110/96., 24/97., 61/98., 137/98., 19/99.,
39/99., 52/99., 43/00., 52/00., 57/00., 63/00., 18/01., 33/01. i 21/03) –
Prilog IX. »Grafička rješenja standardiziranih ploča« – grafička rješenja za
standardizirane ploče za vrstu Kamp.

Članak 78.

Iznimno od
odredbi članka 77. ovog Pravilnika, dok se ne usuglase s odredbama ovog
Pravilnika, na postojeće smještajne objekte vrste Kamp kojima posluju
ugostitelji primjenjivat će se odredbe Pravilnika o razvrstavanju, minimalnim
uvjetima i kategorizaciji ugostiteljskih objekata (»Narodne novine«, broj:
57/95., 110/96., 24/97., 61/98., 137/98., 19/99., 39/99., 52/99., 43/00.,
52/00., 57/00., 63/00., 18/01., 33/01. i 21/03).

Članak 79.

Zahtjevi za
utvrđivanjem minimalnih uvjeta i uvjeta za kategoriju, te upis u upisnik
smještajnog objekta, koji su u postupku upravnog rješavanja na dan stupanja na
snagu ovog Pravilnika, riješit će se u skladu sa zakonom i ovim Pravilnikom,
ili, na izričit zahtjev ugostitelja, u skladu s Pravilnikom iz članka 78. ovog
Pravilnika.

Članak 80.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/03-01/64
Urbroj: 529-04-03-1
Zagreb, 18. rujna 2003.

Ministrica turizma
**Pave Župan Rusković,** v. r.

if !supportEmptyParas endif

if !supportEmptyParas endif

**PRILOG I.** ***ELEMENTI ZA KATEGORIZACIJU VRSTE KAMP I
POJEDINI ELEMENTI ZA VRSTU KAMP NASELJE -*** ***tamnija polja obvezna primjena***

if !supportLists[I.](dodatni/379092.htm)endifdio

if !supportLists[II.](dodatni/379093.htm)endifdio

if !supportLists[III.](dodatni/379094.htm)endifdio

if !supportLists[IV.](dodatni/379095.htm)endifdio

if !supportLists[V.](dodatni/379096.htm)endifdio

if !supportLists[VI.](dodatni/379097.htm)endifdio

if !supportEmptyParas endif

[PRILOG II.](dodatni/379098.htm)***MINIMAE'>MINIMANI******UVJETI******ZA******KAMPIRALI******Š******TE***

***if !supportEmptyParas endif***

**PRILOG III****GRAFIČKA
RJEŠENJA STANDARDIZIRANIH PLOČA ZA POJEDINE VRSTE KAMPOVA**

![]()

Pravilnik, NN 175/2003-2562